**ΕΝΟΤΗΤΑ 9η Η ΚΑΛΛΙΠΑΤΕΙΡΑ**

|  |  |
| --- | --- |
| Κατὰ δὲ τὴν ἐς Ὀλυμπίαν ὁδόν | Στην οδό που οδηγεί στην Ολυμπία |
| ἔστιν ὄρος πέτραις ὑψηλαῖς ἀπότομον, Τυπαῖον καλούμενον. | υπάρχει ένα απόκρημνο βουνό με ψηλούς βράχους, που ονομάζεται Τυπαίο. |
| Κατὰ τούτου τὰς γυναῖκας Ἠλείοις ἐστὶν ὠθεῖν νόμος, | Υπάρχει νόμος στους Ηλείους σ' αυτό να πετούν τις γυναίκες |
| ἤν φωραθῶσιν ἐς τὸν ἀγῶνα ἐλθοῦσαι τὸν Ὀλυμπικὸν | αν αποκαλυφθούν να έχουν έρθει στο χώρο της Ολυμπίας |
| ἢ καὶ ὅλως ἐν ταῖς ἀπειρημέναις σφίσιν ἡμέραις | ή και γενικά κατά τις απαγορευμένες γι’ αυτές μέρες. |
| διαβᾶσαι τὸν Ἀλφειόν. | να έχουν περάσει τον Αλφειό. |
| Οὐ μὴν οὐδὲ ἁλῶναι λέγουσιν οὐδεμίαν, | Ούτε και λένε ότι πιάστηκε καμιά |
| ὅτι μὴ Καλλιπάτειραν μόνην, | παρά μόνο η Καλλιπάτειρα, |
| ἥ ὑπὸ τινων καὶ Φερενίκη καλεῖται. | η οποία από μερικούς ονομάζεται και Φερενίκη. |
| Αὕτη προαποθανόντος αὐτῇ τοῦ ἀνδρός, | Αυτή, επειδή είχε πεθάνει νωρίτερα ο σύζυγός της, |
| ἐξεικάσασα αὑτὴν τὰ πάντα ἀνδρὶ γυμναστῇ, | αφού μεταμφιέστηκε εντελώς σε άντρα γυμναστή |
| ἤγαγεν ἐς Ὀλυμπίαν τὸν υἱὸν μαχούμενον· | έφερε στην Ολυμπία το γιο της για να αγωνιστεί· |
| νικῶντος δὲ τοῦ Πεισιρόδου, | μόλις, λοιπόν, νίκησε ο Πεισιρόδης, |
| τὸ ἔρυμα ἐν ᾧ τοὺς γυμναστὰς ἔχουσιν ἀπειλημμένους, | το φράκτη με τον οποίο έχουν τους γυμναστές περιορισμένους |
| τοῦτο ὑπερπηδῶσα ἡ Καλλιπάτειρα ἐγυμνώθη. | καθώς τον πηδούσε η Καλλιπάτειρα έμεινε γυμνή. |
| Φωραθείσης δὲ ὅτι εἴη γυνή, | Αν και αποκαλύφθηκε ότι ήταν γυναίκα, |
| ταύτην ἀφιᾶσιν ἀζήμιον | την άφησαν ατιμώρητη, |
| καὶ τῷ πατρί καὶ ἀδελφοῖς αὐτῆς καὶ τῷ παιδί αἰδῶ νέμοντες | και στον πατέρα της και στα αδέλφια της και στο γιο της αποδίδοντας σεβασμό |
| –ὑπῆρχον δὴ ἅπασιν αὐτοῖς Ὀλυμπικαὶ νῖκαι- | -γιατί είχαν νικήσει όλοι στους Ολυμπιακούς Αγώνες- |
| ἐποίησαν δὲ νόμον ἐς τὸ ἔπειτα ἐπὶ τοῖς γυμναστικοῖς | θεσμοθέτησαν όμως νόμο για τους γυμναστές στο εξής |
| γυμνοὺς σφᾶς ἐς τὸν ἀγῶνα ἐσέρχεσθαι. | να μπαίνουν γυμνοί στους αγώνες. |
| 8)Δείτε το βίντεο για την Καλλιπάτειρα:https://youtu.be/Q4fSOOsIU7o Β.ΔΡΑΣΕΙΣ(χωριστείτε σε ομάδες): 1)Να αποδώσετε στη νέ... | Παυσανίας, Ἑλλάδος Περιήγησις 5.6.7-8 (διασκευὴ) |

**Μέρος Γ΄**

**ΟΙ ΜΕΤΟΧΕΣ**  
Οι μετοχές είναι ρηματικά επίθετα γιατί:  
α) διαθέτουν χρόνους, διαθέσεις και επιδέχονται συμπληρώματα όπως και τα ρήματα (υποκείμενο, αντικείμενο)  
β) έχουν γένη, αριθμούς και πτώσεις, όπως και τα επίθετα.  
  
**Είδη των μετοχών**:  
α) επιθετικές: χρησιμοποιούνται σαν επίθετα.  
β) κατηγορηματικές: έχουν θέση κατηγορηματικού προσδιορισμού ή κατηγορουμένου.  
γ)επιρρηματικές: έχουν θέση επιρρηματικού προσδιορισμού.  
  
**Επιθετικές Μετοχές**:  
**Συνοδεύονται συνήθως από άρθρο και λειτουργούν:**  
**α)  ως επίθετα (προσδιορίζουν ουσιαστικά ή αντωνυμίες)**  
**β) ως ουσιαστικοποιημένες μετοχές (το ουσιαστικό που προσδιορίζουν παραλείπεται)**  
  
**Η επιθετική μετοχή χρησιμοποιείται ως: υποκείμενο, αντικείμενο, κατηγορούμενο, κατηγορούμενο, επιθετικός προσδιορισμός, κατηγορηματικός προσδιορισμός, παράθεση, επεξήγηση, εμπρόθετος προσδιορισμός, ονοματικός ετερόπτωτος, δοτική προσωπική.**  
  
Παραδείγματα:

* Αἱ πόλεις αἱ δημοκρατούμεναι τοῖς νόμοις τοῖς κειμένοις διοικοῦνται.
* Κῦρος ἐκάλεσε τούς πολιορκοῦντας τήν Μίλητον.
* Οἱ νόμοι τὸ δίκαιον καὶ τὸ συμφέρον βούλονται.

**Κατηγορηματικές Μετοχές:**  
**Οι κατηγορηματικές μετοχές βρίσκονται δίπλα σε συγκεκριμένα ρήματα και στη μετάφραση συνοδεύονται από το ότι ή το να:**  
**α) συνδετικά ρήματα**  
**β) ρήματα που σημαίνουν αρχή και τέλος**  
**γ) ρήματα που σημαίνουν ανοχή, καρτερία, κόπο  
δ) αισθητικά, γνωστικά, δεικτικά ρήματα**  
**ε) ρήματα που σημαίνουν μάθηση,**  
**στ) ρήματα μνήμης ή λήθης**  
**ζ) ρήματα που σημαίνουν δήλωση, αγγελία, έλεγχο**  
**η) ρήματα που σημαίνουν ψυχικό πάθος**  
**θ) συγκεκριμένα ρήματα εὖ/καλῶς/κακῶς/δίκαια ποιῶ, χαρίζομαι, ἀδικῶ, νικῶ, περιγίγνομαι, κρατῶ, ἡττῶμαι, λείπομαι**

Παραδείγματα:

* Ἔχαιρεν ἀκούων ταῦτα.
* Σωκράτης ἐδείκνυε ἑαυτὸν καλὸν κἀγαθὸν ὄντα.
* Οἱ Θηβαῖοι ἔγνωσαν ἐξηπατημένοι.
* Δῆλος ἦν ἐπιθυμῶν προσελθεῖν.

**Επιρρηματικές Μετοχές:**  
**Οι επιρρηματικές μετοχές χρησιμοποιούνται ως επιρρηματικοί προσδιορισμοί και δηλώνουν επιρρηματικές σχέσεις. Έτσι διακρίνονται σε: α) χρονικές, β)υποθετικές, γ) αιτιολογικές, δ) τελικές (=του σκοπού), ε) εναντιωματικές στ) τροπικές.**  
  
Παραδείγματα:

* Ἀκούσαντες ταῦτα οἱ στρατιῶται παρεσκευάσαντο πρός μάχην.
* Οἱ στρατιῶται ἀνεχώρησαν οὐδέν ἀδικήσοντες.
* Κῦρος συλλέξας στράτευμα ἐπολιόρκει Μίλητον.
* Οἱ στρατιῶται ὁρῶντες τά γιγνόμενα ἔφευγον πρός τά πλοῖα.

Το Υποκείμενο της Μετοχής:  
**Γενικά το υποκείμενο της μετοχής συμφωνεί με αυτή κατά γένος, αριθμό και πτώση. Όταν το υποκείμενο της μετοχής έχει και άλλο ρόλο μέσα στην  πρόταση, τότε η μετοχή λέγεται συνημμένη. Όταν το υποκείμενό της δεν έχει άλλο ρόλο μέσα στην πρόταση, τότε η μετοχή λέγεται απόλυτη και τίθεται σε πτώση γενική (όπως φυσικά και το υποκείμενό της).**  
  
Παραδείγματα:

* Οἱ στρατιῶται **ὁρῶντες**τά γιγνόμενα ἔφευγον πρός τά πλοῖα (συνημμένη μετοχή).
* Τούτων **λεχθέντων** ἀνέστησαν καί ἀπελθόντες κατέκαον τάς ἁμάξας καί τάς σκηνάς (απόλυτη μετοχή)

**ΕΠΙΡΡΗΜΑΤΙΚΕΣ ΜΕΤΟΧΕΣ**

* \*Συντακτικά οι μετοχές είναι τριών ειδών, επιθετικές ή αναφορικές, κατηγορηματικές και επιρρηματικές.
* Επιρρηματικές χαρακτηρίζονται οι μετοχές που μας δίνουν μια επιρρηματική σχέση. Αυτές είναι: χρονικές, αιτιολογικές, υποθετικές, εναντιωματικές, τελικές και τροπικές. Όλες, εκτός από τις τροπικές ισοδυναμούν, αντικαθιστούν και μεταφράζονται με κάποιο είδος δευτερεύουσας πρότασης. Όταν λοιπόν, εμείς έχουμε να χαρακτηρίσουμε μια επιρρηματική μετοχή φέρνουμε κοντά τη μετοχή με το ρήμα και προσπαθούμε να καταλάβουμε το είδος της δευτερεύουσας πρότασης που η μετοχή έχει αντικαταστήσει. Πέρα από το ρήμα που παίζει τον πρώτο ρόλο για το χαρακτηρισμό μιας μετοχής αρκετά μας βοηθάνε και ορισμένα τυπικά χαρακτηριστικά.
* Αυτά είναι:
* (α) Οι μετοχές σε χρόνο ΕΝΕΣΤΩΤΑ είναι κατά πάσα πιθανότητα ΤΡΟΠΙΚΕΣ.
* (β) Οι μετοχές σε χρόνο ΑΟΡΙΣΤΟ είναι κατά πάσα πιθανότητα ΧΡΟΝΙΚΕΣ ή ΑΙΤΙΟΛΟΓΙΚΕΣ.
* γ) Οι μετοχές σε χρόνο ΜΕΛΛΟΝΤΑ είναι ΤΕΛΙΚΕΣ.
* (δ) Όταν μια μετοχή έχει κοντά της κάποιο χρονικό επίρρημα θα είναι κατά πάσα πιθανότητα ΧΡΟΝΙΚΗ.
* (ε) Οι ΑΙΤΙΟΛΟΓΙΚΕΣ μετοχές όταν δηλώνουν πραγματική αιτιολογία συχνά εκφέρονται με τα ἅτε, οἷον, οἷα + ΜΤΧ ενώ όταν δηλώνουν υποκειμενική αιτιολογία εκφέρονται με το ὡς + ΜΤΧ. Όταν η αιτιολογία είναι ψευδής η αιτιολογική μετοχή εκφέρεται με το ὥσπερ + ΜΤΧ.
* (στ) Όταν μια μετοχή έχει κοντά της το καίτοι ή το καίπερ ή το καὶ θα εξετάζουμε μήπως είναι ΕΝΑΝΤΙΩΜΑΤΙΚΗ.
* \*ΓΕΝΙΚΗ ΑΠΟΛΥΤΗ: Κανονικά μια μετοχή έχει ως υποκείμενό της το υποκείμενο, το αντικείμενο ή μια δοτική προσωπική του ρήματος. Σ’ αυτή την περίπτωση η μετοχή χαρακτηρίζεται συνημμένη. Διαφορετικά, όταν η μετοχή βρίσκεται σε γενική πτώση, δεν αναφέρεται σε κανέναν όρο του ρήματος και ονομάζεται ΑΠΟΛΥΤΗ. Οι απόλυτες μετοχές ως προς το είδος τους είναι επιρρηματικές.
* **Ασκήσεις**
* 1. Στις επόμενες προτάσεις να βρείτε το είδος της συνημμένης επιρρηματικής μετοχής:
* α. Ἦλθον ὀλίγα ἔχοντες χρήματα.
* β. Ἀθηναῖοι παρεσκευάζοντο πορευσόμενοι εἰς Κόρινθον.
* γ. Ξενοφῶν συγκαλέσας τοὺς στρατηγοὺς ἔλεξε τοιάδε.
* δ. Ταῦτα δράσας συμμάχους ἕξεις (=θα έχεις) θεούς.
* ε. Τὸ δίκαιον ἔχοντες σύμμαχον ἐνίκων (=νικούσαν)
* στ. Ὀλίγοι ὄντες ἐνίκησαν.
* ζ. Ἀριστείδης δίκαιος ὢν ἐτιμᾶτο ὑπὸ τοῦ πλήθους.
* 2. Στις επόμενες προτάσεις να βρείτε το είδος της μετοχής και το ρήμα από το οποίο εξαρτάται.
* α. Τισσαφέρνης ἐν Σάρδεσιν ἔτυχεν ὤν.
* β. Οὐκ αἰσχύνεται ταῦτα λέγων.
* γ. Ἡ ψυχὴ ἄρχεται ἀπολείπουσα τὸ σῶμα.
* δ. Οἱ κύκνοι οὐ κάμνουσι (=κουράζονται) μαχόμενοι τοῖς ἀετοῖς.
* ε. Οἶδα (=γνωρίζω) τοὺς θεοὺς ἀθανάτους ὄντας.
* στ. Μέμνημαι (=θυμάμαι) τοιαῦτα ἀκούσας σου.
* 3. Να αναγνωρίσετε το είδος των επιρρηματικών μετοχών στις παρακάτω προτάσεις.
* α. Οὐ δυνάμενοι τούτων τυχεῖν ἐστράτευσαν ἐπ' αὐτούς.
* β. Τοῦτο λέξων ἔρχομαι.
* γ. Λῃζόμενοι ζῶσι.
* δ.Ταῦτα ποιοῦντες, τὰ δίκαια ψηφιεῖσθε. (= θα αποφασίσετε δίκαια).
* ε. Δρυός πεσούσης πᾶς ἀνήρ ξυλεύεται.
* στ. Ἅμα ταῦτα εἰπὼν ἀνέστη.
* ζ. Οἱ Κερκυραῖοι ὡς νενικηκότες τρόπαιον ἔστησαν.
* η. Πορεύεται ἐς Δελφοὺς χρησόμενος τῷ χρηστηρίῳ.
* θ. Οὗτος ταῦτα εἰπὼν ἐκαθέζετο.
* ι.Ἦλθεν ἔχων ναῦς ὀλίγας.
* ια.Συμβουλεύω σοι καίπερ νεότερος ὤν.
* ιβ.Χαλεπῶς ἐπορεύοντο οἷα δὴ ἐν νυκτὶ καὶ ἐν φόβῳ ἀπιόντες.

4. Να βρείτε τις συνημμένες και απόλυτες επιρρηματικές μετοχές των παρακάτω παραδειγμάτων και να αιτιολογήσετε την απάντησή σας.

* α) Οὔσης δὲ στενῆς τῆς εἰσόδου οἱ Αθηναῖοι ἵππους τε ἐβδομήκοντα
* ἀπολλύουσι (=εξοντώνουν) καὶ τῶν ὁπλιτῶν οὐ πολλούς.
* β) Ἦλθον ὀλίγα ἔχοντες χρήματα.
* γ) Τῶν γὰρ ἄλλων ἡσυχίαν ἀγόντων (= αδρανούντων) ἀναστὰς αὐτῶν
* κατηγόρουν.
* δ) Κατηγοροῦσί τινες ἡμῶν ὡς οὐκ ὀρθῶς βουλευομένων.

5. Να αναγνωρίσετε συντακτικά τις κατηγορηματικές μετοχές των παρακάτω παραδειγμάτων (είδος, υποκείμενο, συντακτική θέση, ρήμα εξάρτησης).

* α) καπνὸς ἀναφερόμενος (= ὑψούμενος) ἑωρᾶτο.
* β) οὐκ ᾔδεσαν (= δεν γνώριζαν) Κῦρον τεθνηκότα.
* γ) αἰσχύνομαι ταῦτα λέγων.
* δ) θεὸν οὐ λήξομέν ποτε προστάτην ἔχοντες.
* ε) ἄρξομαι διδάσκων ἐκ τῶν θείων.
* στ) ἐγγὺς τῆς θύρας βαδίζοντές εἰσι.
* ζ) ἤκουον δῃουμένην τὴν χώραν.